OBRAZLOŽITVENI MEMORANDUM

Pravila o finančnih prispevkih iz Evropskega sklada za prilagoditev globalizaciji (ESPG) so določena v Uredbi (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006[1].

POVZETEK VLOGE IN ANALIZA

Ključni podatki:

Referenčna št. ESPG EGF/2014/000

Evropska komisija Tehnična pomoč

Upravni izdatki: proračun v EUR 330 000

% upravnih izdatkov (zgornja meja: 0,5 %) 0,21 %

V skladu s členom 11(1) Uredbe (EU) št. 1309/2013 je lahko vsako leto na pobudo Komisije za tehnično pomoč na voljo največ 0,5 % najvišjega letnega zneska ESPG.

Tehnična pomoč, ki jo je treba financirati, in razčlenitev predvidenih stroškov zanjo

1. Prispevek bo uporabljen za izdatke iz členov 11(1) in (4) ter 12(2), (3) in (4) Uredbe (EU) št. 1309/2013, kakor so podrobno razdelani spodaj. Treba je poudariti, da so bili izdatki leta 2014 zmanjšani na najnižjo možno raven, saj bodo sredstva v ustrezno proračunsko vrstico ESPG dodeljena šele, ko bo Evropski parlament nadaljeval svoje seje po odmoru zaradi volitev.

2. Spremljanje in zbiranje podatkov: Komisija bo zbirala podatke o prejetih, financiranih in zaključenih vlogah ter predlaganih in izvedenih ukrepih. Ti podatki bodo na voljo na spletnem mestu in v obliki posodobljenega statističnega portreta. Na podlagi dela v zadnjih letih se lahko večji del tega opravi z običajnimi upravnimi viri Komisije. Kljub temu bo potrebno določeno zunanje strokovno znanje, da bi izboljšali in zaščitili funkcionalnost podatkovne baze ESPG v skladu z ugotovitvami službe Komisije za notranjo revizijo. Stroški vseh teh postavk skupaj so ocenjeni na 20 000 EUR.

3. Informiranje: Spletno mesto o ESPG[2], ki ga je Komisija vzpostavila v okviru svojih spletnih strani, namenjenih zaposlovanju, socialnim zadevam in vključevanju, ter ga upravlja v skladu s členom 12(2) Uredbe (EU) št. 1309/2013, se bo redno posodabljalo in razvijalo, pri čemer bo vsak dodani element preveden v vse uradne jezike EU. Pripravile se bodo informacije o novi uredbi o ESPG in zagotovile potrebne smernice. Spodbujali se bosta splošna ozaveščenost o ESPG in njegova prepoznavnost. Na voljo bo majhna naklada naknadne ocene ESPG skupaj s spletno objavo. Informacije o ESPG bodo objavljene v različnih publikacijah in avdiovizualnem gradivu Komisije, kakor je določeno v členu 11(4) Uredbe (EU) št. 1309/2013. Stroški vseh teh postavk skupaj so v letu 2014 ocenjeni na 20 000 EUR zaradi časovnih omejitev in pričakuje se, da se bodo leta 2015 znatno povečali.

4. Razvoj temeljnega znanja / uporabniškega vmesnika: Komisija nadaljuje svoje delo za vzpostavitev elektronskega obrazca in standardiziranih postopkov za vloge ESPG, kar bo omogočilo poenostavitev vlog na podlagi nove uredbe, njihovo hitrejšo obravnavo in lažje pridobivanje poročil za različne potrebe. Potekajo priprave za vključitev ESPG v sistem SFC. Nadaljuje se standardizacija končnih poročil, s čimer naj bi se zmanjšalo upravno breme držav članic.

Stroški vseh teh postavk skupaj so ocenjeni na 100 000 EUR.

5. Upravna in tehnična pomoč: Strokovna skupina kontaktnih oseb za ESPG, ki jo sestavlja po en član iz vsake države članice, se bo dvakrat srečala (konec leta 2014 / v prvi polovici leta 2015), skupen strošek teh dveh srečanj pa je ocenjen na 70 000 EUR.

6. Poleg tega bo Komisija organizirala mrežno povezovanje držav članic z dvema seminarjema izvajalskih organov ESPG v državah članicah v približno istem času, pri čemer se bo osredotočala na vprašanja, povezana z razlago nove uredbe o ESPG, zlasti glede možne vključitve mladih, ki niso zaposleni in se ne izobražujejo ali usposabljajo (NEET), v ukrepe. Stroški vseh teh postavk skupaj so ocenjeni na 120 000 EUR.

7. Ocena: V letu 2014 ne bo treba zagotoviti finančnih sredstev za ocene. Postopek oddaje javnega naročila za vmesno oceno se bo začel leta 2015, da bi se ocenjevanje zaključilo do 30. junija 2017, kot to zahteva člen 20(1)(a) Uredbe (EU) 1309/2013.

Postavke || Predvideno število || Predvideni strošek na postavko (v EUR) || Skupni stroški (v EUR)

Spremljanje in zbiranje podatkov || različno || različno || 20 000

Dejavnosti informiranja || različno || različno || 20 000

Razvoj temeljnega znanja / uporabniškega vmesnika || različno || različno || 100 000

Upravna in tehnična pomoč: srečanji strokovne skupine kontaktnih oseb za ESPG || 2 || 35 000 || 70 000

Upravna in tehnična pomoč: seminarji mrežnega povezovanja o izvajanju ESPG || 2 || 60 000 || 120 000

Ocena || 0 || 0 || 0

Skupni predvideni stroški || || 330 000

Financiranje

8. Za ESPG je na voljo najvišji letni znesek v višini 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020[3].

9. V členu 11(1) Uredbe (EU) št. 1309/2013 je navedeno, da je lahko 0,5 % tega zneska (tj. 750 000 EUR v cenah iz leta 2011) vsako leto na voljo za tehnično pomoč na pobudo Komisije. Trenutno je na voljo celotni znesek za leto 2014; za tehnično pomoč še ni bilo odobrenih sredstev.

10. Predlagano odločitev o uporabi sredstev ESPG bosta skupaj sprejela Evropski parlament in Svet v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[4].

Sorodni akti

11. Ko Komisija predlaga ta sklep o uporabi ESPG, bo hkrati Evropskemu parlamentu in Svetu predlagala tudi prerazporeditev zneska v višini 330 000 EUR v ustrezno proračunsko postavko.

Vir odobritev plačil

12. Odobritve iz proračunske postavke ESPG se bodo uporabile za kritje zneska 330 000 EUR, potrebnega za tehnično pomoč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji (EGF/2014/000 TA 2014 – tehnična pomoč na pobudo Komisije)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006[5], zlasti člena 11(2) Uredbe,

ob upoštevanju predloga Evropske komisije,

v skladu s postopkom iz točke 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju[6],

ob upoštevanju naslednjega:

(1) Evropski sklad za prilagoditev globalizaciji (ESPG) je bil ustanovljen za zagotavljanje podpore odpuščenim delavcem in samozaposlenim osebam, ki so prenehale opravljati svoje dejavnosti zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize, ki je obravnavana v Uredbi (ES) št. 546/2009, ali zaradi nove svetovne finančne in gospodarske krize, ter za pomoč pri njihovi ponovni vključitvi na trg dela.

(2) Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe Sveta (EU, Euratom) št. 1311/2013 o večletnem finančnem okviru za obdobje 2014–2020[7].

(3) Uredba (EU) št. 1309/2013 določa, da se lahko vsako leto na pobudo Komisije za tehnično pomoč uporabi največ 0,5 % najvišjega letnega zneska ESPG. Komisija zato predlaga uporabo zneska v višini 330 000 EUR.

(4) Zato bi bilo treba uporabiti sredstva ESPG, da se zagotovi tehnična pomoč na pobudo Komisije –

SPREJELA NASLEDNJI SKLEP:

Člen 1

V okviru splošnega proračuna Evropske unije za proračunsko leto 2014 se iz Evropskega sklada za prilagoditev globalizaciji (ESPG) uporabi vsota 330 000 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije.

V Bruslju,

Za Evropski parlament Za Svet

Predsednik Predsednik

[1] UL L 347, 20.12.2013, str. 855.

[2] http://ec.europa.eu/egf

[3] UL L 347, 20.12.2013, str. 884.

[4] UL C 373, 20.12.2013, str. 1.

[5] UL L 347, 20.12.2013, str. 855.

[6] UL C 373, 20.12.2013, str. 1.

[7] UL L 347, 20.12.2013, str. 884.